CELEX: 32017D2174
Language: et
Date: 2017-11-20 00:00:00
Title: Komisjoni rakendusotsus (EL) 2017/2174, 20. november 2017, millega muudetakse nõukogu direktiivi 92/65/EMÜ E lisa mesilaste ja kimalastega kauplemiseks ette nähtud veterinaarsertifikaadi osas (teatavaks tehtud numbri C(2017) 7588 all) (EMPs kohaldatav tekst )

22.11.2017   
            
            
               ET
            
            
               Euroopa Liidu Teataja
            
            
               L 306/28
            
         KOMISJONI RAKENDUSOTSUS (EL) 2017/2174,
   20. november 2017,
   millega muudetakse nõukogu direktiivi 92/65/EMÜ E lisa mesilaste ja kimalastega kauplemiseks ette nähtud veterinaarsertifikaadi osas
   
      
         (teatavaks tehtud numbri C(2017) 7588 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 13. juuli 1992. aasta direktiivi 92/65/EMÜ (milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid ning nende impordiks ühendusse), (1) eriti selle artikli 22 esimest lõiku,
   ning arvestades järgmist:
   
               (1)
            
            
               Direktiivi 92/65/EMÜ E lisa 2. osas on sätestatud veterinaarsertifikaadi näidis liidusiseseks kauplemiseks elusmesilastega (Apis mellifera) ja -kimalastega (Bombus spp.). Kõnealuses sertifikaadis on esitatud muu hulgas ka väikese tarumardika (Aethina tumida) ja liigi Tropilaelaps lesta (Tropilaelaps spp.) esinemisega seotud loomatervishoiunõuded, mida kohaldatakse nii mesilaste kui ka kimalaste suhtes.
            
         
               (2)
            
            
               Kõnealuses veterinaarsertifikaadi näidises esitatud nõuete kohaselt on lubatud vaid mesilaste ja kimalaste liikumine piirkondadest, mille suhtes vähemalt 100 km raadiuses ei ole kehtestatud piiranguid seoses nimetatud haigusetekitajate esinemise kahtluse või kinnitatud esinemisega.
            
         
               (3)
            
            
               Itaalia pädevatelt asutustelt saadud teabe põhjal kogemustest, mis on saadud seoses väikese tarumardika esinemisega Itaalia meemesilasperedes sellest ajast alates, kui võeti vastu komisjoni rakendusotsus 2014/909/EL (2) väikese tarumardika leviku ärahoidmiseks Itaalia tabandunud piirkondadest, selgub, et need nõuded ei ole proportsionaalsed tabandunud mesindussektori haldamiseks esinemise avastamisele järgneva pikema perioodi jooksul.
            
         
               (4)
            
            
               Eelkõige ei võeta neis nõuetes arvesse seda, et võib olla piirkondi, mis on niisugustele esinemiskolletele küll lähemal kui 100 kilomeetrit, aga siiski väljaspool riiklike õigusaktidega nende ümber loodud kaitsetsoone, ega ole piiratud liidu kaitsemeetmetega ning mis kuuluvad ametlikult kavandatud ja rakendatud aktiivse seire alla kooskõlas Euroopa Liidu mesilaste tervise referentlabori koostatud suunistega mesilaste kahjuri väikese tarumardika seire kohta, (3) mis tagab kindluse, et väikest tarumardikat ei esine.
            
         
               (5)
            
            
               Lisaks tuleks nõudeid ajakohastada, võtmaks arvesse asjaolu, et visuaalne vaatlus ja saadetiste kohene ümbritsemine tiheda võrguga saadetise päritolukohas on mesilasemasid ja piiratud arvul saatemesilasi sisaldavate saadetiste puhul äärmiselt tõhus ja tehniliselt teostatav vahend väikese tarumardika levimisvõimaluse vähendamiseks. Seda kinnitab ka 15. detsembril 2015 vastu võetud Euroopa Toiduohutusameti teaduslik arvamus väikese tarumardika elujõulisuse, leviku ja kohandumise kohta (4).
            
         
               (6)
            
            
               Kuna kehtivad nõuded on tarbetult piiravad, on vaja liidusiseseks mesilaste ja kimalastega kauplemiseks ette nähtud veterinaarsertifikaadi näidist muuta, lisades sinna alternatiivse loomatervise nõude mesilasemade saadetiste kohta, millega tunnustatakse pädevate asutuste poolt väikese tarumardika esinemise puudumise kinnitamiseks tehtava aktiivse seire ja tugevdatud riskivähendusmeetmete kombineeritud väärtust liidusisese kaubanduse jaoks.
            
         
               (7)
            
            
               Kimalased ei ole liigi Tropilaelaps lestale vastuvõtlikud. Seda kinnitab 27. veebruaril 2013 vastu võetud Euroopa Toiduohutusameti teaduslik arvamus Aethina tumida ja Tropilaelaps spp. sisenemisriski kohta (5).
            
         
               (8)
            
            
               Enamikul juhtudel peetakse kimalasi keskkonnast eraldatud pesades, mille suhtes kohaldatakse kõrgeid bioohutusmeetmeid ja mida pädev asutus regulaarselt jälgib ja mille puhul kontrollitakse haiguste esinemist. Sellistes ettevõtetes, mida on tunnustanud asjaomaste riikide pädevad asutused ja mis on nende asutuste järelevalve all, väikest tarumardikat vastupidiselt välitingimustes elavatele peredele tõenäoliselt ei esine. Pädevatel asutustel on juba praegu võimalik anda kooskõlas komisjoni määrusega (EL) nr 206/2010 (6) välja sertifikaat sellistest ettevõtetest saadetavate kimalaste impordiks.
            
         
               (9)
            
            
               Seetõttu on asjakohane muuta mesilaste ja kimalastega liidusiseseks kauplemiseks ette nähtud veterinaarsertifikaadi näidist, et lisada alternatiivne loomatervishoiu erinõue kimalaste suhtes, keda peetakse keskkonnast eraldatud pesades.
            
         
               (10)
            
            
               Valdav osa kimalaste saadetistest müüakse ja saadetakse üle piiri tolmeldamise eesmärgil ning seepärast ei tohiks sertifikaati välja anda tõuaretuse või rändpidamise jaoks, arvestades, et neid ei tohi kasutada aretustööks ega viia kunagi oma päritolukohta tagasi. Seepärast on asjakohane lisada sertifikaati teise võimalusena selliste loomade sertifitseerimine tootmise eesmärgil.
            
         
               (11)
            
            
               Mesilastega kauplemiseks on mitu võimalust, nt mesilasemad piiratud arvul saatemesilastega, terved pered, tuumikpered ja paketid. Selgus saadetiste laadi osas hõlbustaks pädevate asutuste poolt sihtkohas saadetiste ametliku kontrolli jaoks tehtavat riskianalüüsi. Seepärast tuleks sertifikaati lisada täiendavat üksikasjalikku teavet.
            
         
               (12)
            
            
               Seetõttu tuleks direktiivi 92/65/EMÜ E lisa 2. osa vastavalt muuta.
            
         
               (13)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Nõukogu direktiivi 92/65/EMÜ E lisa 2. osa (veterinaarsertifikaat mesilaste ja kimalastega kauplemiseks) muudetakse järgmiselt.
   
               1)
            
            
               Lahtrisse I.25 lisatakse märkeruut koos järgmise tekstiga: „Tootmine (tolmeldamine)“.
            
         
               2)
            
            
               Lahtrisse I.31 lisatakse veerg pealkirjaga „Kauba kirjeldus“, mille all on eraldi ridadel järgmised valikvastused: „mesilasemad, mesilaste paketid, tuumikpered, pered“.
            
         
               3)
            
            
               Punkti II.1 alapunkti b lisatakse sõnade „ei esine“ järele:
               „või
               
                           b)
                        
                        
                           saadetis koosneb üksnes mesilasemade puuridest, millest igaüks sisaldab ainult üht mesilasema koos kõige rohkem 20 saatemesilasega ja on pärit piirkonnast, millele ei ole vähemalt 100 km raadiuses kehtestatud piiranguid seoses liigi Tropilaelaps lesta (Tropilaelaps spp.) esinemise kahtluse või kinnitatud esinemisega, ning ettevõttest, mis vastab kõigile järgmistele nõuetele:
                           
                                       —
                                    
                                    
                                       asub vähemalt 30 km kaugusel väikese tarumardika kinnitatud esinemiskollet/-koldeid ümbritseva 20 kilomeetrise raadiusega kaitsetsooni piiridest, ning
                                    
                                 
                                       —
                                    
                                    
                                       asub väljaspool kaitsemeetmetega piiratud tsooni, mille liit on seoses väikese tarumardika esinemisega kehtestanud; ning
                                    
                                 
                                       —
                                    
                                    
                                       asub piirkonnas, kus pädev asutus teeb iga-aastast seiret väikese tarumardika avastamiseks, et tagada väikese tarumardika avastamine usaldatavustasemel vähemalt 95 %, kui vähemalt 2 % mesilatest on nakatunud; ning
                                    
                                 
                                       —
                                    
                                    
                                       pädev asutus kontrollib seda iga kuu ja kontrolli tulemused on negatiivsed, et tagada väikese tarumardika avastamine usaldatavustasemel vähemalt 95 %, kui vähemalt 2 % mesilatest on nakatunud; ning
                                    
                                 
                                       —
                                    
                                    
                                       seal on iga puur või terve saadetis vahetult pärast veterinaarsertifikaatide väljaandmiseks tehtud visuaalset vaatlust kaetud maksimaalselt 2 mm silmaga tiheda võrguga;
                                    
                                 
                     või
               
                           b)
                        
                        
                           kimalased on pärit keskkonnast eraldatud pesast, mida on tunnustanud pädevad asutused ja mis on nende asutuste järelevalve all ning mis on väikese tarumardika vaba.“
                        
                     
         Artikkel 2
   Käesolev otsus on adresseeritud liikmesriikidele.
   
      Brüssel, 20. november 2017
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 268, 14.9.1992, lk 54.
   
      (2)  Komisjoni 12. detsembri 2014. aasta rakendusotsus 2014/909/EL, mis käsitleb teatavaid kaitsemeetmeid seoses väikese tarumardika esinemise kinnitatud juhtumitega Itaalias (ELT L 359, 16.12.2014, lk 161).
   
      (3)  Viimati muudetud 1. aprillil 2016: https://sites.anses.fr/en/minisite/abeilles/free-access-documents-0
   
      (4)  EFSA Journal 2015; 13(12): 4328.
   
      (5)  EFSA Journal 2013; 11(3): 3128.
   
      (6)  Komisjoni 12. märtsi 2010. aasta määrus (EL) nr 206/2010, millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded (ELT L 73, 20.3.2010, lk 1).